Document ID: 32007R0373

KOMMISSIONENS FORORDNING (EF) Nr. 373/2007
af 2. april 2007
om ændring og berigtigelse af forordning (EF) nr. 795/2004 om gennemførelsesbestemmelser til enkeltbetalingsordningen i Rådets forordning (EF) nr. 1782/2003
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001 (1), særlig artikel 60, stk. 2, andet punktum, og artikel 145, litra c) og d), og
ud fra følgende betragtninger:
(1)
Ved Kommissionens forordning (EF) nr. 795/2004 (2) er der fra 2005 indført gennemførelsesbestemmelser til enkeltbetalingsordningen. Erfaringer fra den administrative og operationelle gennemførelse af denne ordning på nationalt plan har vist, at der på nogle områder er behov for yderligere gennemførelsesbestemmelser, mens der på andre er behov for at præcisere og justere de gældende bestemmelser.
(2)
Sukkerrør dyrkes på arealerne i fem år eller længere og giver udbytte i flere år og kan derfor betragtes som en permanent afgrøde. I henhold til artikel 44, stk. 2, i forordning (EF) nr. 1782/2003 udløser arealer med permanente afgrøder normalt ikke betalingsrettigheder. I henhold til artikel 3b, stk. 2, i forordning (EF) nr. 795/2004 er permanente afgrøder dog støtteberettigede i henhold til enkeltbetalingsordningen, hvis arealet er omfattet af en ansøgning om støtte til energiafgrøder som omhandlet i artikel 88 i forordning (EF) nr. 1782/2003.
(3)
Ved forordning (EF) nr. 1782/2003, ændret ved Rådets forordning (EF) nr. 319/2006 (3), fastsættes der regler for afkobling af støtten for sukkerroer, sukkerrør og cikorie, og for integrering af støtten i enkeltbetalingsordningen. Derfor bør arealer med disse afgrøder være støtteberettigede, uden at der stilles krav om, at der skal være ansøgt om støtte til energiafgrøder. Sukkerrør bør udelukkes af definitionen af permanente afgrøder i artikel 2 i forordning (EF) nr. 795/2004, ved at afgrøden føjes til listen over afgrøder, der betragtes som flerårige kulturer med henblik på anvendelsen af afsnit III i forordning (EF) nr. 1782/2003.
(4)
I henhold til artikel 52 i forordning (EF) nr. 1782/2003 er det tilladt at anvende arealer til at producere hamp til andre formål end fiberproduktion i henhold til enkeltbetalingsordningen fra og med den 1. januar 2007. Ydelsen af betalinger bør gøres betinget af, at der anvendes certificeret frø af bestemte sorter. Derfor bør artikel 29 i forordning (EF) nr. 795/2004 tilpasses i overensstemmelse hermed.
(5)
Der er fejl i artikel 30, stk. 5, i forordning (EF) nr. 795/2004, i henhold til hvilken bestemmelse medlemsstaterne træffer de foranstaltninger, der er nødvendige til anvendelsen af artikel 29 i forordning (EF) nr. 1782/2003, i det tilfælde hvor producenter ved hjælp af et unormalt lavt antal storkreaturer i en del af året, kunstigt skaber de betingelser, der kræves for at overholde minimumslandbrugsaktiviteten. Denne forpligtelse bør gælde, når der er tale om et unormalt stort antal storkreaturer. Ovennævnte bestemmelse bør derfor berigtiges.
(6)
I bilag II til forordning (EF) nr. 795/2004 fastsættes det gennemsnitlige antal hektar, jf. artikel 60, stk. 2, i forordning (EF) nr. 1782/2003, på basis af de oplysninger, som de pågældende medlemsstater har indsendt til Kommissionen. Malta og Slovenien har indsendt de relevante oplysninger. Derfor bør der også fastsættes et hektarantal for disse medlemsstater.
(7)
Da støtten til sukkerroer, sukkerrør og cikorie blev indlemmet i enkeltbetalingsordningen pr. 1. januar 2006, bør den ændrede bestemmelse om, at arealer med sukkerrør er støtteberettigede i henhold til enkeltbetalingsordningen, anvendes med tilbagevirkende kraft fra samme dato.
(8)
Da gennemførelsesbestemmelserne til enkeltbetalingsordningen blev indført ved forordning (EF) nr. 795/2004 pr. 1. januar 2005, bør berigtigelsen i artikel 30, stk. 5, anvendes fra samme dato.
(9)
Forordning (EF) nr. 795/2004 bør derfor ændres og berigtiges i overensstemmelse hermed.
(10)
Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger -
UDSTEDT FØLGENDE FORORDNING:
Artikel 1
I forordning (EF) nr. 795/2004 foretages følgende ændringer:
1)
I tabellen i artikel 2, litra d), indsættes følgende linje:
»1212 99 20
Sukkerrør«
2)
Artikel 29, andet punktum, affattes således:
»Frøet skal være certificeret i overensstemmelse med Rådets direktiv 2002/57/EF (4), særlig artikel 12.
3)
Artikel 30, stk. 5, affattes således:
»5. Medlemsstaterne træffer de nødvendige foranstaltninger til at anvende artikel 29 i forordning (EF) nr. 1782/2003 på producenter, der ved hjælp af et unormalt stort antal storkreaturer i en del af året kunstigt skaber betingelser, som kræves for at overholde minimumslandbrugsaktiviteten.«
4)
Bilag II affattes som angivet i bilaget til nærværende forordning.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Artikel 1, nr. 1, anvendes fra den 1. januar 2006.
Artikel 1, nr. 2, anvendes fra den 1. januar 2007.
Artikel 1, nr. 3, anvendes fra den 1. januar 2005.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. april 2007.

Labels: 19
5
6